KATMATA PALGEGA
Tere tulemast vaatamata saadet "Katmata palgega"!
Olen Johanna ja mul on hea meel, et oled seal teispool ekraani,
et olla üheskoos Isa ees.
Palvetagem üheskoos kohe algul.
Isa me täname Sind selle suure armastuse eest,
mida tunned igaühe meie suhtes ja mille nimel andsid oma Poja Jeesuse.
Täname Sind, et võime elada ühes Sinuga
Jeesuse nimel ja Tema vere läbi.
Et võime elada Pühas Vaimus ja Sinu osaduses Kõikväeline Jumal.
Täname Sind, Püha Vaim, et Sina juhid meid tõe sisse;
et sa avardad meie arusaamist
ja avad me südamesilmad Jumala tundmiseks.
Tule, Sa ilmutuse ja tarkuse Vaim. Tule ja hinga me südamete üle,
et võiksime mõista Sinu sügavusi, Kõikväeline Jumal,
ja mõista seda pärandit, mille oled asetanud igaühe meie sisse.
Seda, kuidas sa oled investeerinud meisse erinevaid asju.
Au ja kiitus sulle, Isa!
Sinu riik tulgu ja tahtmine sündigu just praegu igaühe meie eludes
just nõnda, nagu oled seda ette näinud taevasis paigus.
Jeesuse nimel, aamen.
Täna tahan jagada teile sellest, kuidas Jumal ilmutab end tules.
Ja selle aluseks tahan lugeda 2 Moosese 3.ptk. algusest.
"Mooses karjatas oma äia, Midjani preestri Jitro lambaid ja kitsi.
Kord ajas ta karja kõrbe taha ja jõudis Jumala mäe Hoorebi juurde.
Seal ilmutas ennast temale
Issanda ingel tuleleegis keset kibuvitsapõõsast,
ja ta vaatas, ja ennäe,
kibuvitsapõõsas põles tules, aga kibuvitsapõõsas ei põlenud ära.
Ja Mooses mõtles:
Ma põikan kõrvale ja vaatan seda imet, miks kibuvitsapõõsas ära ei põle.”
Kui Issand nägi, et ta pöördus vaatama,
siis Jumal hüüdis teda kibuvitsapõõsast ja ütles:
Mooses, Mooses!” Ja tema vastas: Siin ma olen!”
Siis ta ütles: Ära tule siia,
võta jalatsid jalast, sest paik, kus sa seisad, on püha maa!”
Ja ta jätkas: Mina olen sinu vanemate Jumal,
Aabrahami Jumal, Iisaki Jumal ja Jaakobi Jumal!”
Aga Mooses kattis oma näo, sest ta kartis Jumalale otsa vaadata."
Ehk siis - Jumal oli seal tule keskel.
Usun, et Mooses oli oma elu jooksul näinud mitmeid põõsaid põlemas.
See oli üsna tuttav vaatepilt, kuid antud olukorras ta märkas,
et see põõsas ei põle ära.
Teine huvitav asi on see, et põõsas ei kaldunud mitte tema poole,
vaid Mooses pidi põikama põõsa ligi, et seda näha.
Usun, et Jumal kutsub paljusidki meist, kuid sageli meie hoiak on selline, et:
küll Jumal tuleb siis, kui ise tulla tahab!
Kuid Isa kutsub meid ja ütleb: "Tule vaata, kus Ma olen!
Põika mu juurde; tule mu ligi! Ma kutsun sind enese juurde.
Nii et Jumal oli keset tuld ja mitte inimeste poolt nikerdatud asjades
või paleedes või ebajumalate piltidel.
Oled sa kunagi püüdnud püüda tuult?
Üritanud püüda seda kuhugi kasti, või suunata teatud kujuliseks?
Ei! Sest Jumal on Elav Jumal, kes elab kogu aeg.
Ta on kui elav tuli, mis muudab pidevalt oma kuju!
Sa ei saa sellest vormida mingit kindlat kujutist,
sest Jumal teeb pidevalt uut; liigub ja omab erinevat kuju kogu aeg.
Jumalat ei saa oma käe järgi kujundada.
Tuli, mis elab pidevalt ja võtab iga hetk uue kuju.
Usun, et saame neil lõpuaegadel pöörduda tagasi algallika juurde.
Minna tagasi kui apostlite aega, kus kogudus oli ühel meelel koos
ja kus ülistati ning kuulutati Jumala Sõna;
kus söödi üheskoos, võeti armulauda ja jagati armuande,
lastes Jumalal liikuda ja tegutseda oma rahva keskel.
Vahel me saame mõne hea idee ja mõtleme:
"No see asi toimiks Jumala riigis küll hästi!"
Me hakkame selle asjaga peale ja korraga meile meenub,
et Jumal - kas Sa palun ka õnnistaks kogu seda lugu?
Kuid see on vale asjade järjekord!
Hoopis meie peame olema valvel,
et kuulda ja näha, mida elav Jumal, kes on kui tuli, meile ilmutab?
Ja alles siis me teame,
et oleme õnnistatud teel ja ajame Jumala asja.
Meie ümber on palju mitte-elavat tuld.
See võib tähendada teatud pärandeid või traditsioone;
mingeid usulisi tõekspidamisi, mis kõik ei ole elav tuli.
Isa tahab meid viia tagasi punkti, kus mõistame,
et Tema on elav; et Ta on võimas ja ilmutab end tules nagu Moosesele.
See on kui võrdpilt sellest, et me ei saa panna Jumalat puuri
ega aidata kuidagi kaasa Tema Püha Vaimu tööle.
Usun, et paljud uuendused-ärkamised on surnud välja tänu sellele,
et inimene hakkas ise Jumalat aitama.
Kuid kuna Püha Vaim on tõeline härrasmees,
siis Ta tõmbub tagasi ja laseb inimesel toimetada omal moel.
Kuid see pole see, mida me tahame!
Me tahame püsida selles, mis on võtmas oma kuju;
tahame püsida selles samas liikumises,
mis sai alguse apostlite tegude ajal.
Ja kuigi algkogudus ühel hetkel suri, läks ärkamine ometigi edasi.
Kus iganes kuulutati Jumala Sõna, seal ka Jumal tegutses;
Tema vägi sai ilmsiks, asjad toimisid ja õnnistused võtsid maad.
Usun, et Jumal tahab hoida alal selle hetkel olemasoleva usuliikumise
ja Püha Vaimu liikumise seni, kuni Jeesus tagasi tuleb.
Sest me elame aegadel, kus Joeli 2 ptk.saab tulema ilmsiks.
Ehk siis - Püha Vaim saab liikuma kogu rahva üle.
Jumal tahab rakendada igaühte meist oma teenistusse,
täitma just seda rolli, mis meile antud. Tegema seda, mis kõige olulisem.
Kui me oleme kuuldevalmis, lastes Jumalal olla see põlev põõsas,
kes elab, muutub, kõneleb ja viib edasi,
siis me saame kogeda ärkamist, mis kestab seni, kuni Jeesus tuleb.
Paljud on öelnud mulle, et ära ainult loe apostlite tegude kohta,
vaid hakka ka elama seda radikaalset elu, mida nemad elasid.
Sest need lood pole veel otsa saanud,
vaid vaimumaailmas kirjutatakse neid üha juurde.
Mida enam me mõistame, et meid on liidetud selle algse juure külge,
selle algse pärandi külge, mis lähtub Aabrahamist,
seda enam saame me elada selle ka välja Jeesuses Kristuses.
Minna tagasi apostlite aega ja tuua see värskus tagasi tänasesse päeva.
Haakuda oma juudi juurte ja pärandi külge,
lastes selle juurtest lähtuvatel mahladel voolata läbi endi.
Ja siis me hakkame õitsema ja vilja kandma!
Sa võid nüüd mõelda, et mis see juur siis on?
Avades oma Piibli Uue Testamendi algusest,
näed sa, et see põhipärand, mille Jumal tahab anda meile Jeesuses,
asub seal vasakul pool.
See on see juur ja see pärand, mille peame välja elama.
Käesolev aasta on tarkuse aasta. Targa vaimu aasta,
kus Jumal tahab anda meile tarkust elada välja kõik need asjad oma elus.
Kuid nüüd mingem Jumala ette,
sest Ta otsib rahvast, kes teeniks Teda vaimus ja tões.
Olgem siis need, kes hoiavad Tema ligi;
kelle lampides põleb õli ja kes kutsuvad kadunuid Jumala lähedale.
Teenigem Jeesust.
Isa tahab laulda üle sinu - kuula!
Ma näen su südant ja sa oled Mu silme ees!
Looda Minu peale!
Ma pesen su puhtaks ega pea meeles su paha!
Looda Minu peale!
Ma mähin sind oma armastuse sooja rüppe,
looda Minu peale!
Olen näinud su üksindust, pisaraid ja kurbust,
looda Minu peale!
Armastan sind, mu kallis laps, Mu silmatera!
Rõõmutsen sinust nüüd ja igavesti,
looda Minu peale!
Kõnelen sinuga ja näitan sulle - looda Minu peale!
Armastan sind väga , looda Minu peale!
Olen koos sinuga nüüd ja igavesti, looda Mu peale!
Ära peida oma palet Mu eest, sest Ma tahan olla koos sinuga!
Oled mu kõige kallim ja Ma palun, looda Minu peale!
Looda Minu peale,
Isa kutsub sind, Minu last.
Ma näen ja tunnen sind - looda Minu peale!
Ära vaata tagasi, sest veri juba katab kõik!
Looda Minu peale!
Ma ei pea meeles paha, ära sinagi tee seda!
Looda Minu peale!
Mu kõige kallim silmatera, Ma igatsen su järele!
Looda Minu peale!
Ma ei jäta ega hülga sind, seepärast looda Minu peale!
Ma mähin sind oma armastuse sooja rüppe
ja pühin su silmist kurbuse ja masenduse!
Looda Minu peale!
Ma annan sulle oma au ja ligiolu!
Mu kalleim silmatera, palun looda Mu peale!
Looda Minu peale! Looda Minu peale!
Ja me laulame üheskoos halleluuja!
Loodan Sinu peale!
Halleluuja!
Ma loodan Sinu peale, mu Isa.
Nägin selle prohvetliku laulu ajal ühte pilti.
Kallis sõber, oled juba pikka aega elanud koos Jumalaga.
Ta on saanud muuta su mõttemaailma Kristuse sarnaseks.
Sind on kutsutud.
Kuid Isa kutsub sind nüüd veetma jagamatut aega vaid Temaga.
Sa tead, et Jumal on sind mitmeid kordi kutsunud veetma Temaga aega.
Sellist kvaliteetaega,
kus telefon ja telekas ning arvuti on kõik välja lülitatud
ja sa viibid Tema palge ees, pühendumata millelegi muule.
Ma näen su magamistuba,
kus sa loed oma Piiblit ja veedad aega koos Jumalaga.
Ja ma näen, et su elus on üks ajajärk muutumas.
Muutumas sellisel moel, et kui sa veedad aega koos Jumalaga,
siis õhkkond muutub teiseks!
Kui sa igatsed olla Tema ligiolus, siis Tema au täidab su toa
ja otsekui üks aardelaegas seatakse su ette.
Aardelaegas, mille sa võid avada ja millest kiirgab Jumala au!
Seal on imelisi aardeid, mida Ta tahab sulle kinkida
nii oma Sõna sügavuste läbi, oma ligiolu ja ilmutuste kaudu
kui ka inglite külastuste kaudu.
Su elus algab üks uus ajajärk.
Sinu elu üle on üks kutse,
mis pole siiani veel täitunud, kuid nüüd see täitub!
Jumala soosing hakkab voolama; õli ja tuli hakkavad liikuma.
Soosing, õli ja tuli.
Jumala ligiolu pilv ümbritseb sind just seal, kus sa oled.
Alistu Tema palge ees, et kuulda Tema häält ja uurida Tema Sõna.
Ja Tema soosing, õli ja tuli saavad voolama su üle.
Aeg on hakata liikuma! Aeg on olla kui Jesaja, kes ütles:
"Issand, siin ma olen - läkita mind!"
Läkita mind!
Sa võid lugeda Jesaja 6. ptk ja nõnda nagu Jesaja koges seda hetke,
võid seda kogeda sinagi, olles palves Jumala ees.
Tulla Jeesuse vere kaudu ja Püha Vaimu väes armutrooni ette
ja öelda: "Isa, siin ma olen - läkita mind!"
Kui sa seda tõesti palud siiralt ja kogu oma südamest,
siis Jumal haarab sellest kinni ja teebki seda.
Minu enda elus toimus suur läbimurre, kui palusin seda väikest palvet.
Küsimus oli tookord minu lapses ja ma palusin:
"Palun tervenda ja päästa mu väike vastsündinu
ning seejärel tee minuga mida iganes soovid!"
Vaid üks väike palve avatud ja siirast südamest,
mis muutis kogu mu elu!
See tõi mind päästele lähemale ja lähemale Jumalale,
uuendas mind ja elustas mu kutsumise.
Ja ma ei taha enam kunagi pöörduda tagasi sinna, kus kord olin!
Vaid jõuda päev-päevalt üha sügavamale Jumala ligiollu.
Ehk üks väike ja siiras palve võib muuta kogu me elu.
Sest kui me teenime Jeesust ja armastame Teda,
siis meie ülistus tõuseb taevastesse
ja vaimne sõjapidamine ühes Tema auga laskub meie keskele.
Ning vaenlaselt röövitakse kõik tema relvad.
Teine pilt, mida ülistuse ajal nägin, olid kotka silmad.
Kotka pilt sümboliseerib teenimist ja kõike prohvetlikku.
Kotka silmad viitavad aga nägemisvõimele,
mis tungib sügavale sisimasse; mis näeb ka kaugele ja ettepoole.
Sest ükskõik kui suur ka torm ei oleks, kotkas teab alati, kus päike asub.
Samuti on ta võimeline lendama avatud silmadega
otse päikese suunas.
Mida see meile ütleb?
Seda, et Jumala prohvelik teener teab vaatamata kehvadele oludele,
kus Jeesus asub.
Ta tunneb oma südames Jumala tahet,
saab olla Tema ligiolus ja muutuda kõige nähtava sarnaseks.
Ja Jumal ise on see, Kes oma Vaimu läbi teda muudab.
Seega sina - tea, et nüüd on nägemise aeg!
Nägemise, võidmise ja vabanemise aeg!
Jumal tahab vastata su janule suurema prohvetliku võidmisega.
Ta tahab kasutada sind, et võiksid viia endaga kaasa
taastavat, ülesehitavat, lohutavat prohvetlikku sõnumit
nii kogudustele kui üksikisikutele.
Olgu selleks siis prohvet, kes toob mõne sõnumi
või nägija, kes näeb ja jagab kõike nähtut.
Nüüd on see aeg!
Ja ma tänan Jumalat,
et see nägemise võidmine kasvab ja seda tuleb üha juurde.
Ja eriti sulle, kes sa oled seda pikka aega palunud.
Tea, et tuleb aeg, kus sa näed asju süviti.
Otsekui Johannes, kellele öeldi,
"Tule siia üles ja ma näitan sulle, mis saab sündima."
Nõnda saad sinagi nägema.
Kõik see argus, alaväärsustunne ja häbi saavad taanduma su elust,
kui sa näed kõiki neid asju.
Ja kui sa ka selle saate lõppedes palud:
"Isa, anna mulle nägevad silmad! Ma tahan haarata kinni neist asjust,
et viia Sinu au tagasi maa peale,", siis pimedus taandub su ümbert.
Isa tahab armastada sind. Ta näeb sind ja su südant kui teemantit,
ja Ta võtab selle oma kätte ja ütleb:"Sa oled nii väärtuslik!"
Ta laseb sul särada oma au ning kõik muu kaob su ümbert.
Isa, ma tänan Sind Sinu ligiolu eest. Tänan Sind su headuse eest.
Hoidkem Tema ligi ja teenigem elavat Jumalat.
Ole õnnistatud, hea sõber ja kohtume taas kahe nädala pärast!
Tõlge: Anne-Ly Raukas